
הכנסת העשרים
מושב שני
<פרוטוקול מס' 233>
מישיבת ועדת הפנים והגנת הסביבה
יום רביעי, ז' בתמוז התשע"ו (13 ביולי 2016), שעה 9:30
<סדר היום:>
<הצעת חוק שירותי הדת היהודיים (תיקון מס' 21) (הסדרת השימוש במקווה טהרה), התשע"ו-2016>
נכחו:

<חברי הוועדה:> 
דוד אמסלם – היו"ר
יעקב אשר

נאוה בוקר

יואב בן צור

יעל גרמן

תמר זנדברג

אכרם חסון

בצלאל סמוטריץ'

חברי הכנסת:
ישראל אייכלר

דוד ביטן

מיכל בירן

יהודה גליק
משה גפני

יעל כהן פארן

עליזה לביא

מנחם אליעזר מוזס

אורי מקלב

קסניה סבטלובה

רחל עזריה

עודד פורר

מיכל רוזין
<מוזמנים:> 
	עוזרת היועץ המשפטי, המשרד לשירותי דת 
	–
	דינה לפידות

	מתמחה, יעוץ וחקיקה, משרד המשפטים 
	–
	עדית נחמן

	עו"ד במח' יעוץ וחקיקה, משרד המשפטים 
	–
	יגאל-עם פז

	נציג ארגון צהר 
	–
	שמואל סלוטקי

	יועצת משפטית, מכון עתים 
	–
	אסתר ביסוור

	התנועה המסורתית 
	–
	שירה פורסטנברג בן ששון

	מנהלת המרכז הרפורמי, התנועה הרפורמית 
	–
	נועה סתת

	דוברת, התנועה הרפורמית 
	–
	אילת גורן 

	מנהלת מדיה חברתית, התנועה הרפורמית 
	–
	דנה שרון

	ראש המרכז הרפורמי, התנועה הרפורמית 
	–
	ענת  הופמן 

	עוזר מנכ"ל, התנועה הרפורמית 
	–
	אייל זשצקי

	חוקר, המכון הישראלי לדמוקרטיה 
	–
	יאיר שלג

	מנהלת המחלקה המשפטית, המרכז הרפורמי לדת ומדינה 
	–
	אורלי ארז לחובסקי

	מנהל היחידה לזכאות בעליה וקליטה, סוכנות יהודית 
	–
	ג'ק קורקוס

	נציג עמותת עתים 
	–
	אלעד מאיר קפלן

	התנועה הרפורמית
	–
	גלעד קריב


לרשימת השדלנים שנכחו בדיון – ראו בקישור זה.

<ייעוץ משפטי: >
גלעד קרן
רוני טיסר
<מנהל/ת הוועדה:>
לאה קריכלי
<רישום פרלמנטרי:>
אתי אפלבוים
<הצעת חוק שירותי הדת היהודיים (תיקון מס' 21) (הסדרת השימוש במקווה טהרה), התשע"ו-2016>
<היו"ר דוד אמסלם:>
בוקר טוב. אני מתכבד לפתוח את ישיבת ועדת הפנים והגנת הסביבה. על סדר-היום: הצעת חוק שירותי הדת היהודיים (תיקון מס' 21) (הסדרת השימוש במקווה טהרה), התשע"ן-2016, של חבר הכנסת משה גפני, אורי מקלב, מנחם אליעזר מוזס, יעקב מרגי, יצחק וקנין, יואב בן צור, ישראל אייכלר, בצלאל סמוטריץ, מוטי יוגב, ניסן סלומינסקי, שולי מועלם ויגאל גואטה. הכנה לקריאה שנייה ושלישית. 
נתחיל עם יוזם ההצעה, חבר הכנסת משה גפני, בבקשה. 

<משה גפני (יהדות התורה):>
תודה רבה אדוני יושב ראש הוועדה, בוקר טוב לכולם. הצעת החוק הזאת, כפי שאמרתי גם בקריאה השנייה וכפי שאמרתי במליאת הכנסת בקריאה הטרומית, הצעת החוק לא באה לשנות דבר ולא חצי דבר. הצעת החוק הזאת איננה מתערבת לא בטובלים ולא בטובלות. אין אפשרות גם למנוע מטובל או מטובלת באיזה מקווה ציבורי – אני לא מדבר על מקוואות פרטיות, שגם שם אני חושב שלא מונעים ממשהו. הכוונה להשאיר את הסטטוס קוו הקיים, כפי שהיה בטרם החלטת הבג"צ. 
מה שהסכמנו בקריאה הראשונה אני כמובן מסכים גם בקריאה השנייה והשלישית. אני רק מבקש, היות וכתוב פה מועצה דתית ודיברנו על זה בקריאה הראשונה, ברוב המקרים זה באמת מועצה דתית אבל יכול להיות מיעוט מקרים שבהם אין מועצה דתית וזאת רשות מקומית. זאת כדי לאפשר גם לרשות המקומית להתקשר בהסכם, או שלא להתקשר בהסכם. להוסיף את הרשות המקומית במקום שאין מועצה דתית. 
מעבר לזה אין לי שום השגה ואני לא מבקש מעבר לזה כלום. אם הייתי לבד בעולם אז הייתי כמובן מרחיב את החוק הזה לעוד אלף ואחד נושאים אבל התברר לי שאני לא לבד בעולם. 

<היו"ר דוד אמסלם:>
אם היית לבד לא היית צריך חוקים.

<עליזה לביא (יש עתיד):>
התרגלת להיות לבד, זאת הבעיה. 

<היו"ר דוד אמסלם:>
עליזה, בלי העלבות. עליזה, אנחנו פה לא עושים דיון לתקשורת, עניינית, בלי העלבות בבקשה. 
<משה גפני (יהדות התורה):>
כפי שאמרתי וכפי סיכמתי עם החברים והחברות בקואליציה, החוק לא מורחב לשום דבר. נאמר על ידי בכל הפורומים הקיימים, בעיקר בדיון הקודם שערכת כאן, אדוני יושב ראש הוועדה ולאחר מכן בישיבה אצלך בחדר. החוק בא לשמר את המצב הקיים. כל החלטה לגבי האופן של הטיפול במקוואות וכל מה שנלווה לזה, אין עניינו בחוק הזה. את זה צריך לעשות בדיונים מנהליים שנעשים עם האחראים על זה או בהצעות חוק אחרות, אם אחרים יביאו. החוק הזה איננו קשור לכך. זה חד משמעי. 

טכנית, ביקשתי את זה בקריאה הראשונה, את הסמכות להתקשר בהסכם או לא להתקשר בהסכם. האירו את תשומת לבי לעובדה, כבר לפני הקריאה הראשונה, שיש מקומות שבהן זה לא מועצה דתית אלא רשות מקומית, במקומות שבהם הרשות היא זאת שמתפעלת את המקוואות. 
<היו"ר דוד אמסלם:>
חבר הכנסת רחל עזריה, בבקשה. 

<רחל עזריה (כולנו):>
אני רוצה לשאול את משרד המשפטים. יש שאלה לגבי המילים: "התקשרה מועצה דתית בהסכם תנאים". האם אפשר להבין מתוך זה שבעצם זה יחול גם על הטובלות? האם יש איזה מצב שהעניין של לא לאפשר בסיטואציות מסוימות יכול לחול באיזה אופן על הטובלות שלא לשם גיור?
<אלי פס:>
כפי שציינו בדיון הקודם, לעמדתנו, ככל שמדובר בקבלת שירות כשיש תשלום אגרה, אנחנו לא מדברים על הסכם. הדברים האלה גם מגובים בשני הפרופסורים הכי גדולים לדיני חוזים, פרופסור דניאל פרידמן ונילי כהן. הם כתבו בספר שלהם שאם יש תשלום אגרה, אז אנחנו לא מדברים על הסכם. זאת עמדתנו. 
<רחל עזריה (כולנו):>
גם אם זה טבילת כלות שבאה עם מדריכת כלה מארגון אחר?
<אלי פס:>
ככל שמדובר בשירות שנגבתה עבורו אגרה, אז זה לא הסכם. 
<היו"ר דוד אמסלם:>
חברת הכנסת עליזה לביא, בבקשה. 
<היו"ר דוד אמסלם:>
גליק, זה מפריע. איך שנכנסת אתה מתחיל להפריע. 

<יהודה גליק (הליכוד):>
רציתי שישימו לב שנכנסתי. 
<היו"ר דוד אמסלם:>
שמנו לב. דרך אגב, זה שנכנס אנחנו רואים. אתה לא צריך להפריע כדי שנדע שאתה פה. 

<יהודה גליק (הליכוד):>
הייתי בטוח שאני אבוא יגידו שהתחרטו על החוק המוזר הזה. 

<עליזה לביא (יש עתיד):>
רק אל תצביע עבורו. 

<היו"ר דוד אמסלם:>
כבר קיבלת את זכות הדיבור אני מבין, כבר סיימת. 

<עליזה לביא (יש עתיד):>
במליאה יכולת להימנע והצבעת. היה לכם רוב של עשרה. 

אדוני היושב ראש, סלח לי אם אני אהיה זאת שהורסת את החגיגה. יש פה תחושה כזאת של הקלה ולחוק שמביא לגאולת עולם. יש כאן אנשים סביב השולחן שיש להם הרבה זכויות וחבל שדווקא בחוק הזה הם נופלים. 

המציאות בשטח היא שגם נשים תיפגענה אבל יפגעו פה אזרחים ואזרחיות של מדינת ישראל. אני לא מבינה איך חוק כזה יכול בכלל להתכתב עם החלטת בג"צ. 
אדוני, בראש דבריי אני רוצה לשאול את היועצים המשפטיים וגם את היועץ המשפטי לכנסת, שדיברתי איתו קודם, האם למעשה היועץ המשפטי יוכל להגן על הצעת החוק הזאת?

<היו"ר דוד אמסלם:>
זאת לא השאלה. 

<עליזה לביא (יש עתיד):>
אני לא בטוחה. 

<היו"ר דוד אמסלם:>
זה לא בדיון הזה. אחרי זה תשאלי אותו. 

<עליזה לביא (יש עתיד):>
אתה מחוקק, אתה רוצה לחוקק חוק. החוק הזה הוא עם רקע. 

<היו"ר דוד אמסלם:>
שאלת שאלה ואני אענה לך בקצרה. בגדול, תפקיד של הכנסת לחוקק ותפקיד הבג"צ זה לעשות את הבקרה על החוקים אם מישהו עותר בפניו. לכן אני לא נכנס לזה. יש תהליכים ומי שרוצה יפנה לבג"צ. 

<עליזה לביא (יש עתיד):>
כן, אבל אנחנו לא פועלים פה בבודדת. בוא נסתכל רגע איך הגענו עד הלום. הגענו עד הלום בעקבות החלטת בג"צ שפרוסה פה בפנינו.  

בראשית דבריי אני רוצה להפנות שאלה ליועצים המשפטיים וגם לאדוני ממשרד המשפטים, שהוא גם בכובע של הייעוץ המשפטי לממשלה., האם תוכלו גם אתם וגם אדוני לעמוד ולהגן על החוק - - - 
<היו"ר דוד אמסלם:>
עליזה, אני אמרתי. את יכולה לשאול את השאלה, אני לא אתן להם להשיב. 

<ישראל אייכלר (יהדות התורה):>
היא שואלת למען הפרוטוקול כדי שבג"צ יוכל לתקוף את זה. אתה לא מבין?
<עליזה לביא (יש עתיד):>
אני מבקשת את זה כהצעה לסדר. 

דבר שני. אני אחזק את דבריה של חברתי שיושבת משמאלי, חברת הכנסת עזריה. האם לא בעצם אנחנו כן נראה פגיעה בנשים הטובלות. גם בנשים הטובלות שתבואנה באמצעות הסכמים? 

אתה יודע מה קורה היום במועצות הדתיות, אין דין ואין דיין, לצערי הרב. המצב הוא בכאוס מוחלט. גם כל הנושא הזה של הוראות שירדו מהמשרד לשירותי דת לא מכובדות. אנחנו יודעים שבהרבה מקוואות ממשיכים לקבל תלונות. מגיעות נשים לטבול שלא דרך הרבנות הראשית. מדובר בכלות. זה חוק במדינת ישראל, אין לנו נישואים חלופיים. מה יקרה כשהן תבואנה בלי אישור של הרבנות הראשית, של הרב, של המלווה? מה יקרה בזמן הזה? אז יש הסכמים ויש אישורים ובתוך עמנו אנחנו חיים. מה שהבאת מהמלומדים, אני לא בטוחה שזה באמת. אני אשמח שתענה לי. 
דבר שני, זה הגיור כהלכה. מה יקרה לנו עם מתגיירות שרוצות לבוא ולטבול? מתגיירות שמתגיירות היום בבתי הדין שלא באמצעות בתי הדין? יש לנו גיור במדינת ישראל, אנחנו מכירים את המצוקה הגדולה. 20 שנים של עיכוב ושל עגמת נפש ושל מצוקה גדולה. יש היום גרות וגרים שלא בעזרת בתי הדין ויש לנו, תודה לאל, אפשרות נוספת. מה יהיה עליהם? 

דבר שלישי. מה יקרה כאן עם אזרחי ואזרחיות מדינת ישראל, שהחוק הזה בעצם נכתב נגדם? אני קודם כל מבקשת לכתוב בדברי ההסבר מה מטרת החוק? למה כאן אנחנו לא מבינים מה המטרה של החוק? מה המטרה של החוק הזה? למה לא מובא בדברי ההסבר שהמטרה היא כנגד איקס, וואי, זד. כנגד מי החוק הזה, אדוני? למה זה לא מובא? יש דברי הסבר לחוק במדינת ישראל?
<משה גפני (יהדות התורה):>
זה רשום.

<עליזה לביא (יש עתיד):>
מה רשום? בוא נקרא. 

<מיכל רוזין (מרצ):>
את האמת שומעים רק בדברי הברכה. אחרי שהחוק עובר בקריאה שלישית, אז נשמע מגפני את הדברים האמיתיים. רק בסוף שומעים את האמת. 
<היו"ר דוד אמסלם:>
נהוג שמציע החוק הוא בעצם מנסח את דברי ההסבר לחוק לפי הבנתו. זה מה שהוא הציע. אני מכבד את גפני. אני מניח שאתם מציעים הצעת חוק וכותבים דברי הסבר, אז זה כתוב. 

<מיכל רוזין (מרצ):>
לא אמרתי את זה ממקום של חוסר כבוד, להיפך. 

<היו"ר דוד אמסלם:>
"כיום לא מוסדר בחקיקה נושא מתן שירותי הטבילה" - - - 
<תמר זנדברג (מרצ):>
יש לנו הרבה כבוד לטריקים של גפני, זה נאמר ממקום של כבוד. 
<היו"ר דוד אמסלם:>
אני רוצה להתקדם. יש לנו שעה לדיון. אני רוצה להביא אותו להצבעה. אני אגביל כל דובר בזמן. היות וזה דיון שלישי, אני אבקש להתייחס רק להסתייגויות ולא לפתוח את הדיון מחדש. כל פעם יש נטייה לחזור אחורה שני דיונים. 
<עליזה לביא (יש עתיד):>
החוק משתנה. 

<היו"ר דוד אמסלם:>
ברמה העקרונית זה אותו דבר. לכן אני אומר שאם יש הסתייגויות, אז תתייחסי. 

<עליזה לביא (יש עתיד):>
הסתייגות הראשונה היא להוסיף "האמור בסעיף קטן ב' לא יחול על אדם שמשלם אגרה בעבור שירותי הטבילה". 

הסתייגות שנייה. להוסיף בסעיף קטן ב' לאחר המילים "רשאית שלא להתקשר בהסכם לשם שימוש במקווה טהרה" את המילים "שלא במסגרת שעות הפעילות הרגילות". 

הסתייגות שלישית. להוסיף סעיף קטן ג': "טבילה במקווה טהרה לא תותנה בביצוע בדיקות, במתן מענה לשאלות, או כל דרישה אחרת שעלולה לפגוע בצנעת חייה האישיים של הטובלת". 

<ישראל אייכלר (יהדות התורה):>
כמו בבתי חולים. 

<רחל עזריה (כולנו):>
יש את זה עכשיו בבג"צ. עליזה, את רוצה להקשות איפה שכבר הצלחנו?
<עליזה לביא (יש עתיד):>
רחל, אם לא היית מכשירה את השרץ הזה, יכולתם למנוע את זה. תפסיקי להפריע לי, בסדר?
<רחל עזריה (כולנו):>
למנוע מה?

<עליזה לביא (יש עתיד):>
את החוק האומלל הזה. 

<רחל עזריה (כולנו):>
את רק עושה ספינים, את לא דואגת למציאות, רק ספינים.

<עליזה לביא (יש עתיד):>
תפסיקי עם השטויות שלך. די, עדיף לך לא לדבר, את רק הורדת לעצמך. 
<רחל עזריה (כולנו):>
עליזה סליחה, לא מדברים אלי ככה. מה זה אמור להיות? זה לא יפה. 

<היו"ר דוד אמסלם:>
אני מבקש לכבד אחד את השני ולא להפריע. אם אתם רוצות להתווכח, אתן יכולות בחדר שלי. עליזה, גם אם היא מרגיזה אותך, זה בסדר, לא צריך להעליב. אם אתן רוצות להתווכח יש לי חדר ותתווכחו כמה שאתן רוצות. 
<עליזה לביא (יש עתיד):>
היום היא בלי להקת המעודדות שלה. 

<מיכל בירן (המחנה הציוני):>
היית אומר את זה גם לשני גברים? די, רבים פה. זה כנסת, רבים, מה הבעיה?

<היו"ר דוד אמסלם:>
זה הכללים אצלי. 

<מיכל בירן (המחנה הציוני):>
היית אומר את זה לשני גברים שהיו מתווכחים? לא היית אומר. 

<ישראל אייכלר (יהדות התורה):>
היא אמרה לה על השרץ. איזו שפה זאת? אם הייתי אומר את זה, וואי, וואי, וואי. 

<תמר זנדברג (מרצ):>
אתה אומר דברים הרבה יותר גרועים. 

<ישראל אייכלר (יהדות התורה):>
נורא, אומרת את זה חברת כנסת. 

<תמר זנדברג (מרצ):>
זה שאתה חשוך זה לא אומר - - - 
<ישראל אייכלר (יהדות התורה):>
יש לך פנס?

<תמר זנדברג (מרצ):>
אני אמצא. 

<ישראל אייכלר (יהדות התורה):>
את רוצה שאני אגיד לך מה שאת?

<תמר זנדברג (מרצ):>
אתה אומר. 

<היו"ר דוד אמסלם:>
ישראל. 

<ישראל אייכלר (יהדות התורה):>
היא תגיד לי חשוך ואני לא אגיב?

<היו"ר דוד אמסלם:>
אני לא שומע כלום. 

<ישראל אייכלר (יהדות התורה):>
יש כל-כך הרבה מילים במילון. 

<היו"ר דוד אמסלם:>
רבותי, אני לא רוצה להוציא חברי כנסת. 

<עליזה לביא (יש עתיד):>
הסתייגות רביעית. להוסיף סעיף קטן ג': "השר ימנה עובדת מעובדות משרדו למתן מענה וטיפול בפניות של נשים על שימוש במקווה טהרה". 
הסתייגות חמישית: "התקשרה מועצה דתית להסכם עם המדינה או אם רשות מרשויותיה לשם שימוש במקווה טהרה, רשאית המועצה הדתית שלא להתקשר בהסכם בעל אופי דומה עם אחר". 

<מיכל בירן (המחנה הציוני):>
מה זה אומר?

<עליזה לביא (יש עתיד):>
רגע. 

בדיון הקודם אמר אדוני והוצג כאן שכדי שיהיה אפשר לקדם את החוק הזה, הובטח לתנועות שייפתחו ארבעה מקוואות חלופיים. עד היום לא דיברו עם התנועות. נוכח המציאות הישראלית, ראה את מקרה הכותל וההשלכות החמורות של ההתנהלות, כולל על אחינו ואחיותינו מעבר לים, אני לא מאמינה בכוחה של הממשלה לקדם מהלך שכזה. אנחנו כאן מחוקקים חוק שהוא אינו שוויוני. חוק שיאפשר בעצם לפגוע. 

אם יש לאדוני מידע נוסף על פתרון שהוצע כאן, אנחנו נשמח. כי עד היום לא דיברו עם התנועות והתנועות יפרטו את זה בעצמן. 
<היו"ר דוד אמסלם:>
בדיון הקודם ישב פה יושב ראש הקואליציה. הוא אמר מה עמדת הממשלה בעניין הזה. 
<משה גפני (יהדות התורה):>
זאת לא היתה עמדתי. 

<היו"ר דוד אמסלם:>
ישב פה דוד ביטן. 

<מיכל בירן (המחנה הציוני):>
זה קצת כמו לומר לאנשים שאין להם מקום במערכת החינוך, אנחנו מרשים לכם לפתוח בית ספר. 

<היו"ר דוד אמסלם:>
מיכל, אפילו בשדולה שלך אני לא מתפרץ ככה. 

<עליזה לביא (יש עתיד):>
אדוני, לפני שהצגתי את ההסתייגויות, ביקשתי התייחסות, האם זה יכול לעמוד. אני מבקשת לשמוע את הייעוץ המשפטי. 
<היו"ר דוד אמסלם:>
בסוף אני אתן להם את רשות הדיבור, לפני שאני אביא את זה להצבעה. 

דוד ביטן אמר כאן את העמדה של הממשלה. לדעתי הוא תחם את זה בתשעה חודשים, או משהו כזה.  

<משה גפני (יהדות התורה):>
זה לא קשור לחוק, אני לא בעניין. 

<יהודה גליק (הליכוד):>
זה כתוב בדברי ההסבר. 

<משה גפני (יהדות התורה):>
אני לא כתבתי את דברי ההסבר, זה לא על דעתי. 

<יהודה גליק (הליכוד):>
אז מי כתב את דברי ההסבר?

<עליזה לביא (יש עתיד):>
על מה אנחנו מדברים פה?

<היו"ר דוד אמסלם:>
גליק, אני אוציא אותך. 

<יהודה גליק (הליכוד):>
לפני רגע אמרת שהוא כתב את דברי ההסבר. אולי מלאך משמים כתב. 

<היו"ר דוד אמסלם:>
גליק, אני קורא לך לסדר פעם ראשונה. 

אחרי זה נשאל את דוד מה קורה. 

<עליזה לביא (יש עתיד):>
במהלך הדיון?

<היו"ר דוד אמסלם:>
אפשר גם אחרי הדיון. 

<עליזה לביא (יש עתיד):>
אדוני רוצה להביא להצבעה, אנחנו רוצים לקבל תשובות. 

<היו"ר דוד אמסלם:>
לא הבנת. אני עושה הפרדה בין הדיון הזה בחוק לבין ההסדר שהיה. אני מקבל את מה שדוד אמר, הוא הביע את עמדת הממשלה בעניין. 

<משה גפני (יהדות התורה):>
אני הסכמתי לתשעה חודשים. 

<היו"ר דוד אמסלם:>
אני יכול לבקש לקרוא לו אבל זה לא קשור לחוק. 

<עליזה לביא (יש עתיד):>
בוודאי שזה קשור. 

<היו"ר דוד אמסלם:>
חבר הכנסת אכרם חסון. 

<אכרם חסון (כולנו):>
תודה רבה שאתה מבקש ממני לדבר. אני רואה שאני הגוי היחיד שנמצא בישיבה. כגוי שיש לו קשר באמצעות יתרו למשה רבנו, יוכל לגשר על הפערים בין אחינו היהודים ונפתור את הבעיה. לכן שאלתי את חברות הכנסת המכובדות אם מותר  לגוי כמוני להיכנס למקווה. קיבלתי תשובות כל-כך תשובות אז החלטתי שאני לא אסתבך עם היהודים. 
תסלח לי שאני לא אתערב. מה שתחליט חברתי רחל, אני אתמוך בה. 

<משה גפני (יהדות התורה):>
אתה יכול להיכנס למקווה, אל תשמע להם. 
<אכרם חסון (כולנו):>
אמרו לי שאסור. 

<משה גפני (יהדות התורה):>
הם משקרים לגבי החוק הזה בכל דבר. 
<היו"ר דוד אמסלם:>
חברת הכנסת תמר זנדברג, בבקשה. 

אני מבקש שתתייחסו להסתייגויות. 

<תמר זנדברג (מרצ):>
הגשתי הסתייגויות בכתב, אני רוצה להסביר אותן בעל-פה. 
<רוני טיסר:>
אנחנו לא קיבלנו את ההסתייגויות, קיבלו בקשת דיבור. 

<תמר זנדברג (מרצ):>
אז תקבלו. 

אני רוצה להסביר את מהות ההסתייגויות ולאו דווקא את הנוסח שלהן כי יש פער בין נוסח של ההסתייגויות שאני הגשתי לבין המהות, בדיוק כמו שיש פער, לדעתי חסר תקדים בכנסת, לפחות בשנים שאני כאן, בין נוסח החוק ובין המהות שלו והמשמעות שלו. 

באמת, אני רוצה להחמיא לך הרב גפני. הצלחת להביא משפט שלא אומר כלום ומאחוריו מסתתר עולם ומלואו של אפליה והדרה. מה שכתוב בחוק, בנוסח הכחול, יכולת לכתוב לה לה לה ואנחנו יודעים שהמשמעות היא חוק עוקף בג"צ, מדיר, מפלה. לצערנו הרב אתה הגעת לפשרה רקובה, עם אלה שמייצגות את הנשים האורתודוכסיות בקואליציה על הגב של הרפורמים והקונסרבטיבים היהודים. זה נוגע ליהודים, אבל לכל מיני סוגים של יהודים, שגם להם יש זכות לקיים את אמונתם הדתית ואת המצוות על-פי אמונתם ועל-פי דרכם. כן, יש כאלה. 
לכן, רק איזה רמז קטן לדרמה שהחוק הזה חולל ועדיין מחולל, אפשר למצוא בדברי ההסבר שעכשיו הרב גפני מתנער מהם. אני חושבת שהשאלה של חבר הכנסת יהודה גליק היא מאוד במקומה. מי כתב את דברי ההסבר האלה? מה, ירדה אצבע אלוהים וכתבה דברי הסבר שמציע החוק לא יודע מאיפה הם הגיעו?

אם החוק הזה לא עושה שום דבר מלבד לשמר את המצב הקיים על כנו, למה צריך חוק? יש לנו מוסדות במדינה, יש חוקים, יש בית משפט. הוא מפרש את החוקים בצורה שוויונית לכלל עם ישראל, כי אנחנו לא מעלים על דעתנו מצב אחר. לכן, למה נתכנסנו? צריכים לטרטר את קהילות העולם? את הסוכנות היהודית? ממשלת ישראל צריכה לעמוד במשברים? על מה ולמה? על-מנת להבטיח שירות ממלכתי וציבורי לכל אזרחי ואזרחיות ישראל באופן שוויוני? על זה צריך ללכת לרב, גפני?
אני קוראת כאן את היוזמים של הצעת החוק הזאת. כמובן גברים למעט אחת, לצערי חברתנו, שולי מועלם שבאמת יחד עם חברות כנסת אחרות בקואליציה נפלו – לא נפלו בפח, להיפך, אני נותנת הרבה קרדיט. לא נפלו בפח אלא להיפך. הם הפקירו את החברים והחברות שלנו שבימים כתיקונם אנחנו כולנו בסולידריות כלפי הפלורליזם היהודי, אבל למען שלמות הקואליציה וכדי שגפני ואייכלר ומקלב יהיו מרוצים, לעזאזל השותפים שלנו על דמותה של מדינת ישראל ודמותה של היהדות. לכן, כן, החוק הזה הוא עד כדי כך גרוע. 
אתה יודע, אני הייתי שמחה לא לשבת כאן. אני לא טבלתי במקווה בחיים שלי. אני מייצגת ציבור שלא טובל ולא טובת במקווה. אתם אלה שהכרחתם את הציבור שלנו לטבול במקווה כי אין נישואים אזרחיים ואין גיורים אלטרנטיביים ואין שום דרך אחרת להשתמש בשירותים ממלכתיים שלא באופן שאתם קבעתם. אבל אתם מייצגים זרם צר ביהדות. 
<ישראל אייכלר (יהדות התורה):>
צר מאוד. 

<תמר זנדברג (מרצ):>
צר מאוד, כן. 

<ישראל אייכלר (יהדות התורה):>
העיקר לא לפחד כלל. 

<משה גפני (יהדות התורה):>
ישראל, אתה משחק לידיים שלה. אין אמת במילה אחת שהיא אומרת, היא פשוט רוצה למשוך זמן. 
<תמר זנדברג (מרצ):>
בטעות אתם קיבלתם את המפתח - - -

<עליזה לביא (יש עתיד):>
כולנו תלמידים שלך. 

<ישראל אייכלר (יהדות התורה):>
בטעות הקמתם מדינה בארץ הקודש. 

<עליזה לביא (יש עתיד):>
זאת אחת משלושת מצוות הנשים, למה אתה עושה - - - 

<משה גפני (יהדות התורה):>
ככה. 
<דוד ביטן (הליכוד):>
עליזה, משה, אתם דיברתם. 

<תמר זנדברג (מרצ):>
אתם מייצגים זרם צר ביהדות. כן, אני עומדת על זה. בטעות אתם קיבלתם את המפתח להגדיר עבור כולנו מי הוא יהודי ואיך טובלים במקווה. 

<היו"ר דוד אמסלם:>
חברת הכנסת זנדברג, מה ההסתייגויות?

<תמר זנדברג (מרצ):>
אני הגשתי הסתייגויות. 
<היו"ר דוד אמסלם:>
איפה? הן לא פה.

<תמר זנדברג (מרצ):>
שנייה, תכף אגיש אותן. במהלך הדיון אני אגיש אותן בכתב. זה לא כל-כך רלוונטי מה כתוב הסתייגויות, אני יכולה לכתוב שם שורה ריקה כי בסוף החוק - - - 

<היו"ר דוד אמסלם:>
אבל בסוף אני צריך להצביע עליהן. 

<תמר זנדברג (מרצ):>
כתוב לך פה שזה חוק עוקף בג"צ, שזה לא חוק שוויוני, שזה חוק שמנסה להדיר רפורמים וקונסרבטיבים? זה לא כתוב, נכון? לכן גם ההסתייגויות - - - 
<דוד ביטן (הליכוד):>
זה לא עוקף בג"צ, אני אסביר. 

<עליזה לביא (יש עתיד):>
היועץ המשפטי לא יוכל להגן על החוק הזה. 
<דוד ביטן (הליכוד):>
יש לי הפתעה בשבילך. 

<תמר זנדברג (מרצ):>
לכן גם ההסתייגויות שלי יהיו בהתאם והן יהיו בכתב בהתאם לנוסח. 

<היו"ר דוד אמסלם:>
יעל כהן פארן בבקשה. 

<יעל כהן-פארן (המחנה הציוני):>
תודה רבה. אני מצטרפת לדברים שנאמרו לפני על ידי חברת הכנסת תמר זנדברג. זה כתוב במפורש בצורה ברורה בדברי ההסבר. מתייחסים לפסק הדין של בית המשפט העליון, התנועה המסורתית נגד המועצה הדתית באר-שבע. 
<דוד ביטן (הליכוד):>
כן, אבל זה לא עוקף, יש הבדל. 

<יעל כהן-פארן (המחנה הציוני):>
אני חברה ופעילה בתנועה המסורתית. אני מקווה שאף אחד לא יצא מהחדר כשאמרתי את זה. אני קוראת לכם גם לא לצאת מהחדר כשנציגי התנועה המסורתית והתנועה הרפורמית יקבלו את זכות הדיבור בהמשך. 

הבעיה העיקרית עם החוק הזה זה שהוא מגדיר בספר החוקים של ישראל בפעם הראשונה, אפליה מותרת בחוק, נקודה. אפליה נגד קבוצות לא אורתודוכסיות, קבוצות הרפורמים וקבוצת המסורתיים הקונסרבטיביים. זה יהיה במפורש כתם שחור על ספר החוקים של מדינת ישראל. בכך רק תועצם האפליה שקיימת ממילא על הגיור. 20% מהמתגיירים בישראלים מתגיירים בגיור רפורמי וקונסרבטיבי וגם כך הם מופלים לרעה. 
אני רוצה להציע את ההסתייגויות הבאות:

בסעיף 1ב, להוסיף את המילה "אינה" לאחר המילה "דתית" ולהוריד את המילה "אף" לאחר המילה "טהרה". זה פשוט מבטא את החוק. זה מה שצריך לעשות עם החוק הזה, אני מצטערת. מועצה דתית אינה רשאית שלא להתקשר בהסכם לשם שימוש במקווה טהרה, אם התקשרה בהסכם כאמור עם המדינה או עם רשות מרשויותיה. 
כהסתייגות נוספת, אם ההסתייגות הראשונה שלי לא תתקבל, אני רוצה להוסיף ג': "מועצה דתית תסדיר מקוואות טהרה לשימוש הקהילות הדתיות השונות הפועלות ברשות המקומית בה היא פועלת". 

בדברי ההסבר כתוב: "יוקמו כמה מקוואות 2 עד 4 באמצעות הסוכנות היהודית לארץ ישראל". אני לא חושבת שזה תפקידה של הסוכנות. לא שמעתי שדיברו עם הסוכנות ושהיה איזה דיבור עם התנועות הלא אורתודוכסיות. 
<דוד ביטן (הליכוד):>
מי אמר לך שלא דיברו?

<יעל כהן-פארן (המחנה הציוני):>
כן, עם התנועות הלא אורתודוכסיות לא דיברו. בסופו של דבר זה תפקיד המדינה. כמו שהיא מממנת מקוואות בכסף ציבורי ובמימון הציבור שתממן גם מקוואות לקהילה האורתודוכסית. עם היא מחליטה על האפליה הזאת, שתממן מכספי ציבורי המדינה מקוואות לקהילה הרפורמית. 

הסתייגות לתחולת החוק, סעיף 2. אני חושבת שזה לא סביר לדרוש 9 חודשים. ומה אם ייקח 9 שנים להקים מקוואות חלופיות? 
<דוד ביטן (הליכוד):>
עלות מקווה זה 400,000 שקלים. ברשויות המקומיות אני יכול להגיד כמה זה עולה. 

<יעל כהן-פארן (המחנה הציוני):>
חבר הכנסת ביטן, זה יכול להיות גם חודשיים אם רוצים אבל אנחנו יודעים שלא רוצים. 

<דוד ביטן (הליכוד):>
אבל כן רוצים, זה כל ההבדל. 

<יעל כהן-פארן (המחנה הציוני):>
אז אני מציעה ש"החוק ייכנס לתוקפו לאחר שהשר יכריז באישור ועדת הפנים והגנת הסביבה כי הוקמו מקוואות לשימוש כלל הקהילות היהודיות. "
אם האופציה הזאת לא תתקבל אז אני מציעה: "החוק ייכנס לתוקפו בכל רשות לאחר אישור ועדת הפנים והגנת הסביבה כי באותה הרשות הוקמו מקוואות טהרה לשביעות רצונם של כלל תושביה. 

<היו"ר דוד אמסלם:>
תודה רבה. 

חברת הכנסת קסניה סבטלובה, בבקשה. 

<קסניה סבטלובה (המחנה הציוני):>
אני יכולה רק להגיד שכאשר מדברים על כלל הקהילות היהודיות מתכוונים לכלל העם היהודי באשר הוא. זה גם קונסרבטיבים וגם רפורמים. יש לי פה חוברת מרתקת בשם "ההסתה נגד התנועה הרפורמית". כאשר כותבים: עבודה זרה ומעשה מזויף ומתייחסים כתת אדם לאותה קבוצה של אוכלוסייה, אז כמובן שייצאו חוקים כאלה. 
הכול נעוץ ביחס. החוקים הם תולדה של היחס שלכם, רבותי. אתם חייבים להתחרט על-כך ולחזור בתשובה בכל העניין הזה, על מנת שאנחנו נאחד את השורות של כל העם היהודי. לפני שזה יקרה אנחנו פה נמשיך לריב על המקוואות ועל חוקים שאין להם תכלית ותוחלת. 

באשר לספינים שהסתובבו בשבועות האחרונים לגבי הסוכנות היהודית, אני הבנתי שאין שום סיכוי מהסוכנות היהודית. אם כן, אני אשמח שהנציג של הסוכנות היהודית יאמר האם הועברה אליהם הצעה קונקרטית, האם יש כספים למימון?  גם אז, צריך לחשוב האם באמת זה טוב לנו או לא. 

בינתיים מדובר בספין ובאמת אנחנו שבעים כבר מהספינים. אנחנו רוצים להתקדם ואנחנו - - - 
<דוד ביטן (הליכוד):>
אתם עושים ספינים. 

<קסניה סבטלובה (המחנה הציוני):>
נטו ספינים, דוד. חבל שאתה ועוד אנשים ממשיכים בהסתה פרועה. כל הזמן מדברים על הסתה נגד יהודים ונגד ישראלים. יש לי הצעה, בואו נקדיש בדיון בהסתה נגד יהודים באשר הם, יהודים רפורמים ויהודים קונסרבטיבים. 

<היו"ר דוד אמסלם:>
מיכל, אני מבקש להתייחס להסתייגויות. אם אין הסתייגויות אפשר להתייחס בקצרה. אני רוצה להתקדם משום שהדיון כרגע נועד להסתייגויות. 

<מיכל בירן (המחנה הציוני):>
מעולם לא הייתי טובה בפיליבסטרים, יעידו גם אלה שלא מסכימים איתי כאן שאני לא מאריכה בדברים. 
אני מודה שכשניסיתי להבין את החוק הזה ממש נתקלתי בבעיה למרות שאני לרוב מאוד טובה בהבנת הנקרא. שאלתי שוב ושוב איך מה שכתוב קשור למה שמתריאים בפניו? עד היום לא הצלחתי להבין. אני מקבלת את הפרשנות שלך, תמי, על זה שזה נעשה במכוון. 

אני רוצה להתייחס לנקודה אחת שיעל התייחסה אליה בקצרה וזרקתי אותה כהערת ביניים. כמו שלא היו אומרים לאדם: אין לך מקום, לא קיבלו אותך בבית הספר השכונתי שלך, אנחנו מרשים לך לקחת את הכסף שלך ולבנות לעצמך בית ספר בבית. 
<משה גפני (יהדות התורה):>
קיבלו אותו, קיבלו אותו. אני רוצה לענות בסוף. 
<מיכל בירן (המחנה הציוני):>
לא היו אומרים את זה. 

הזרמים שאתה מדבר עליהם, הרב גפני, לא רוצים להיות חלק מהמסלול הממלכתי. פה יש זרמים שאומרים שהם רוצים להיות חלק מהמסלול הממלכתי. רוצים שהגיור יהיה ממלכתי, רוצים שהתקצוב יהיה ממלכתי, רוצים שזה יהיה ממלכתי. 

הפתרון של המקוואות, אם הם משלמים עליו, הוא פשוט לא סביר. אם זה פתרון ממלכתי – אותך אני מעריכה מאוד חבר הכנסת ביטן – אם אתה ערב לזה. דבר ראשון, תתחייבו שזה לא נכנס לתוקף לפני שהמקוואות האלה קמים ופעילים ושהמדינה משלמת עליהם. לא כי חסר כסף אלא כי זה עניין סימבולי. 
<היו"ר דוד אמסלם:>
חבר הכנסת יהודה גליק, בבקשה. 

<דוד ביטן (הליכוד):>
כבר התחייבנו על זה בדיון הקודם. 

<עליזה לביא (יש עתיד):>
איך, אדוני? את הכותל לא פתרתם למרות שראש הממשלה התחייב. 

<יהודה גליק (הליכוד):>
אני רוצה להתייחס לדברים שאמרה עליזה ולומר שאני לא מציע להכניס פה הסתייגויות שקשורות לטבילת נשים כי כתוב במפורש החוק הזה עוסק בטבילה לאנשים בגיור ולכן לא כדאי לערב ולא לעורר דברים שלא קיימים. 
דבר שני, אני רוצה לברך את חברי הכנסת גפני ואייכלר על היוזמה. לפי מה שאני מבין, החוק הזה מטרתו להקים מקוואות לרפורמים. לכן אני רוצה באמת לברך אותם על ההצלחה. 

<משה גפני (יהדות התורה):>
אם תוכל לברך אותי על דברים אחרים. 

<יהודה גליק (הליכוד):>
דוד ביטן הוא יושב ראש הקואליציה בכנסת ישראל. 

<ישראל אייכלר (יהדות התורה):>
גם בלעם בירך את ישראל. 

<יהודה גליק (הליכוד):>
איש יקר, חשוב וטוב אבל הוא לא דובר הסוכנות היהודית. הוא לא קיבל מינוי של הסוכנות היהודית. לכן אני רוצה לשמוע בקולם של הסוכנות היהודית שמתחייבים לבנות את המקוואות האלה. 

נקודה שנייה. למה צריך לחכות תשעה חודשים. אם הסוכנות תבוא ותאמר שהם יבנו את המקוואות בתוך חודש, אז נפעיל את החוק בעוד חודש. אם זה ייקח 90 שנה – החוק הזה נועד כדי לקיים את הבג"צ. הבג"צ אמר שצריך מקוואות לרפורמים ולקונסרבטיבים. דאגתו של גפני היא לרפורמים ולקונסרבטיבים ולזה נועד החוק ולכן אני מציע שתחילתו של חוק יום למחרת הקמת המקוואות לתנועות הרפורמיות והקונסרבטיביות. 

<היו"ר דוד אמסלם:>
זאת הסתייגות, או נאום?

<יהודה גליק (הליכוד):>
זאת הסתייגות. 

<היו"ר דוד אמסלם:>
תנסח אותה, בבקשה. 

<יהודה גליק (הליכוד):>
בסעיף 2: "תחילתו של חוק זה" במקום "9 חודשים מיום פרסומו", יהיה: "תחילתו של חוק זה מייד למחרת הקמת המקוואות". 
<דוד ביטן (הליכוד):>
גליק, מה יהיה?

<יהודה גליק (הליכוד):>
מה זה מה יהיה?

<דוד ביטן (הליכוד):>
 על כל חוק אתה תגיש לי הסתייגות? זה לא הולך ככה. 

<תמר זנדברג (מרצ):>
בשם סיעת מר"צ אני רוצה להצטרף להסתייגויות של המחנה הציוני. 

<היו"ר דוד אמסלם:>
חבר הכנסת אייכלר, בבקשה. 

<ישראל אייכלר (יהדות התורה):>
אדוני היושב ראש. אני לא רוצה להאריך כי אני רוצה שהחוק יתקדם. לכן אני אמנע מלענות על דברי הבלע והחרופים והגדופים שהם מטילים נגדנו ונגד היהדות הנאמנה. גם אנשים שאומרים בפירוש שמעולם לא היו במקווה באים וצועקים פה. 
<תמר זנדברג (מרצ):>
אני מייצגת ציבור שלא הולך למקוואות. 

<ישראל אייכלר (יהדות התורה):>
אנחנו עוד נדבר על זה במליאה בהזדמנויות אחרות. 

עכשיו אני רוצה לעזור לך לקדם את החוק ולהעביר את זה. 

<היו"ר דוד אמסלם:>
חבר הכנסת אורי מקלב. 

<אורי מקלב (יהדות התורה):>
גם אני לא אאריך בדברים. אתה לא נותן לנו להגיב. 

<היו"ר דוד אמסלם:>
אם תכולת הדיון היתה 5 שעות, לא היתה לי בעיה. 

<ישראל אייכלר (יהדות התורה):>
רק שידעו שאנחנו לא מגיבים בגלל שאנחנו רוצים את העניין. יש לנו הרבה מה להגיב ועוד נגיב. 

<אורי מקלב (יהדות התורה):>
זה פשוט לראות עולם הפוך, עולם השקר. אנשים שאומרים בעצמם שמקווה טהרה לא מעניין אותם, שיש מקווה מלוכלך, בלניות מתנכרות, לא מסבירות פנים, מציצניות. 

<יהודה גליק (הליכוד):>
מי אמר דבר כזה?

<ישראל אייכלר (יהדות התורה):>
אתה חריש, לא שמעת ולא היית בכל הדיון. 

<יהודה גליק (הליכוד):>
הייתי. 

<אורי מקלב (יהדות התורה):>
לא. לא שמעת את הדברים וגם לא שמעת בדיונים הקודמים. מקווה מים זה כל מקום שיש בו מים. אני לא מבין את כל אלה שרואים כעולם חשוך את כל הדקדקנות. מה הם רוצים ממקווה הטהרה הזה? על-פי רוב זה לא המקום הכי מפואר. יש בריכות שחייה באמת יפות, אפילו מקורות. יכולים להתקשר ולהפנות לשם. זה מקום נקי יותר, מקום מצוחצח יותר. תלכו לשם.
<יעל כהן-פארן (המחנה הציוני):>
למה הקימו לך מקוואות? אולי נחסוך את כל הדיון על המקוואות, לא צריך מקוואות. 

<היו"ר דוד אמסלם:>
חבר הכנסת דוד ביטן. 
<דוד ביטן (הליכוד):>
החוק הזה הוא לא עוקף בג"צ. החוק הזה יחד עם ההכרזה שלי לפני הקריאה הראשונה, שאושרה על-ידי נציגי משרד המשפטים והיועץ המשפטי, הוא לא עוקף בג"צ, הוא פותר את הבעיה שבג"צ הפנה את תשומת לבנו אליה. לכן זאת לא עקיפה אלא פתרון הבעיה. 

ההסדר הזה מקובל על היועץ המשפטי לממשלה, מקובל על משרד המשפטים והם גם יגנו על זה בבג"צ. 
<יהודה גליק (הליכוד):>
אבל משרד המשפטים - - - 

<דוד ביטן (הליכוד):>
גליק, אתה לא היית בדיון הקודם. 

<יהודה גליק (הליכוד):>
הייתי. 

<היו"ר דוד אמסלם:>
גליק, אני קורא לך פעם שנייה לסדר. 

<יהודה גליק (הליכוד):>
אתה רוצה שאני אצא, אני אצא. אתה רוצה שאני אסתום את הפה, אני אסתום את הפה. 
<היו"ר דוד אמסלם:>
אני אומר לך את זה כבר הרבה זמן. 

<יהודה גליק (הליכוד):>
מאה אחוז. כשהוא צעק שמונה פעמים לא קראת אותו לסדר. בכל דיון שאני משתתף אצלך אתה קורא לי לסדר עוד לפני שאני נכנס. תקרא אותי לסדר בהתחלה מראש. 

<ישראל אייכלר (יהדות התורה):>
מחכים לך בהר הבית. 

<אורי מקלב:>
לפני תלך למקווה, אל תשכח. 
<דוד ביטן (הליכוד):>
אני רוצה להסביר לכם למה ההסתייגויות שלכם שמתייחסות לתקופה של התשעה חודשים אינן רלוונטיות. אני הכרחתי את גפני להסכים לתשעה חודשים, הוא לא רצה בהתחלה. 
<משה גפני (יהדות התורה):>
רציתי חצי שנה ואתה אמרת תשעה חודשים. 

<דוד ביטן (הליכוד):>
העניין הוא כזה. זה פתרון משולב. היום אין בעיה להיכנס למקווה וכל אחד יכול להיכנס למקווה, גם רפורמי, גם קונסרבטיבי. אין הרבה כאלה כי בישראל 97% מגדירים את עצמם כאורתודוכסים. 

<תמר זנדברג (מרצ):>
מה?

<קריאה:>
שבעה אחוז. 

<דוד ביטן (הליכוד):>
מה הבעיה? כל אחד יכול להיכנס. הבעיה היא בתהליך הגיור כי הסוף זה טבילה. אני אומר במפורש, אנחנו נקים באמצעות הסוכנות אמנם - - - 
<מיכל בירן (המחנה הציוני):>
למה באמצעות הסוכנות?

<דוד ביטן (הליכוד):>
רגע. נקים בין 2 ל-4  מקוואות, שזאת עלות כספית נמוכה. זה 1.5 מיליון שקלים. זה לא משהו בשמים, זה קל מאוד להקים וזה ייקח חודשיים שלושה. 
תבינו דבר מבחינה משפטית. אם ובמידה לא נקים בתשעה החודשים האלה, לא נוכל להגן על החוק הזה בבג"צ כי זה נותן את הפתרון שבג"צ התייחס אליו. 
לכן הטענות האלה שזה ייקח הרבה שנים זה לא רלוונטי, כי אז בג"צ לא יאשר את החוק כי הפתרון שהצענו לא יושם. 

אתם רוצים לשמוע, או שאתם רוצים לריב?

זאת אומרת, שאנחנו נהיה מחויבים להקים את זה בתוך תשעה חודשים וזאת מהסיבה הפשוטה, שלא פתרנו את הבעיה שבג"צ התייחס אליה ובאופן הזה לא נוכל להגן על החוק הזה בבג"צ. לכן זה יוקם. עצם הבקשה שלכם לדחייה עד שזה יוקם, יש לכם את ההגנה של בג"צ ואין שום בעיה עם זה. 
ההסדר הזה מקובל על היועץ המשפטי לממשלה, מקובל על משרד המשפטים. הם אמרו את זה בעצמם בישיבה הקודמת. זה הולך כמקשה אחת, החוק עם ההצהרות שלי בוועדה שהם ייושמו. אם הם לא ייושמו, החוק הזה לא יאושר בבג"צ. 

לכן אני אומר שאין שום בעיה עם החוק הזה. 

<מיכל בירן (המחנה הציוני):>
אבל אם זה כך, מה אכפת לך להכניס את זה?
<דוד ביטן (הליכוד):>
מה שלא צריך לא מכניסים. זה הסדר ביצוע. אמרתי את זה בישיבה הקודמת. אנחנו עומדים מאחורי האמירה הזאת. אנחנו יודעים שאם לא נעשה את זה תהיה בעיה בבג"צ ואז לא חוקקנו כלום וזה יהיה נייר שלא שווה התייחסות. לכן קבעו את יישום החוק לעוד תשעה חודשים על-מנת שנספיק לעשות את זה. אני חושב שזה הסדר הוגן ופשוט. הוא מיישם את החלטת בג"צ, הוא פותר את הבעיה שבג"צ אמר. 

אני יודע שאתם ענייניים בהרבה מאוד מקרים. אתם צריכים לרדת מההסתייגויות האלה, אין בהן שום דבר. 

<מיכל בירן (המחנה הציוני):>
למה מהתקציב של הסוכנות?

<דוד ביטן (הליכוד):>
עזבו עכשיו את הנושא של התשלום. 
<מיכל בירן (המחנה הציוני):>
אם זה מיליון וחצי, למה שהמדינה לא תשלם?

<דוד ביטן (הליכוד):>
אנחנו נעשה את זה באמצעות הסוכנות. אני לא אמרתי איך יבוצע התשלום, אמרתי שאנחנו נבצע את זה באמצעות הסוכנות. הכול פתוח. אנחנו נשב עם הסוכנות. 

<מיכל בירן (המחנה הציוני):>
מי ישלם לבלניות?

<דוד ביטן (הליכוד):>
עם כל הכבוד לסוכנות, הרבה מאוד מתקציב הסוכנות זה תקציב מדינה, אם אתם לא יודעים את זה. הרבה מאוד פעולות שהסוכנות עושה המדינה מתקצבת ולא הסוכנות מתקצבת. בואו נשים את הסוכנות בצד. הסוכנות היא לא העניין פה ולא איך יממנו. הדברים יצטרכו להיפתר בין הממשלה לסוכנות. 
<היו"ר דוד אמסלם:>
אני אסביר. בגדול, זה הפתרון המוצע. זה לא ככה. 
<מיכל בירן (המחנה הציוני):>
תשובה מעולה. 

<היו"ר דוד אמסלם:>
נכון. 

<משה גפני (יהדות התורה):>
אדוני היושב ראש. בשני משפטים אני רוצה רק שהאמת תהיה פה. עם כל הכבוד, שתלו בי דברים שלא היו ולא נבראו, כאילו אני עושה פה חוק שמאחוריו מסתתר. לא מסתתר שום דבר, את הכול אמרתי. 

<עליזה לביא (יש עתיד):>
למה כאילו?

<משה גפני (יהדות התורה):>
אל תפריעי לי. את יודעת שאני צודק ואת סתם הפלגת אני לא יודע לאן. בסדר, שום דבר לא לתלות בחוק הזה. המדינה בונה את המקוואות. כל אחד ללא יוצא מן הכלל, אין בו הדרה אין בו אפליה. כולם ללא יוצא מן הכלל יכולים לבוא למקווה ולטבול. אין לגבי העניין הזה ויכוח. אין שינוי בנושא הזה. 

מיכל, רק תדעי את האמת. אין שינוי בעמדה הזאת בחוק הזה. אמרתי את זה במליאת הכנסת. אין שינוי בעניין של הטובלים - - - 

<יעל כהן-פארן (המחנה הציוני):>
אז מה יש פה?

<משה גפני (יהדות התורה):>
אין בו שום דבר לגבי הטובלים או הטובלות. 
<עליזה לביא (יש עתיד):>
אז בואו נבטל אותו. 

<משה גפני (יהדות התורה):>
מיותר לגמרי מה שהעלו פה. רוצים לעשות פוליטיקה עם העניין הזה, זה בסדר, זה נשמע יפה. זה לא החוק. בא בג"צ ואמר שאין סמכות למועצה הדתית בבאר-שבע, לא לגבי טובלים וטובלות, אלא לגבי הנושא של הגיור. המקווה לא נוצר לצורך העניין הזה. המועצה הדתית היתה צריכה לעשות הסכם כלכלי. אמר בג"צ אחרי הרבה שנים – הרי כל אחד יכול לבנות מקווה. פשוט לבנות מקווה. יש אנשים שיש להם מקווה בבית, זה עולה מעט. 
<עליזה לביא (יש עתיד):>
מעט זה יחסי. 

<משה גפני (יהדות התורה):>
המקוואות נועדו לצורך טבילה, נקודה. זאת יכולה להיות כלה. 

<עליזה לביא (יש עתיד):>
זאת אחת ממצוות הנשים. 

<היו"ר דוד אמסלם:>
עליזה, אני אוציא אותך. 

<משה גפני (יהדות התורה):>
החוק הזה לא משנה שום דבר ממה שקיים בנהלים. הסכמתי מראש שהתחולה תיכנס אחרי שישה חודשים. אמר לי דוד ביטן שהוא רוצה תשעה חודשים והסכמתי. החוק הזה בא למנוע ובג"צ גם אמר את זה. מבחינתי, חוק עוקף בג"צ זה לא דבר פסול אבל זה לא חוק עוקף בג"צ. זה חוק שמייצר את המצב הקיים כמו שהוא. 
רוצים לעשות מזה עניין – אני יורד מהכול, הפכתי את זה לחוק מצומק, אז גם על זה מתקיפים אותי? בסדר. 

<היו"ר דוד אמסלם:>
תודה רבה. 

גלעד קריב, בבקשה. 
<קריאה:>
הרב. 

<היו"ר דוד אמסלם:>
הרב. 

<יעל כהן-פארן (המחנה הציוני):>
אני מאוד מאוד מוחה על כך שיוצאים מהחדר נציגי המחנה הדתי. 
<ישראל אייכלר (יהדות התורה):>
כשבא יהודה גליק לכנסת היא אמרה שצריך לצאת כשהוא מדבר, שהוא גזען. 

<יעל כהן-פארן (המחנה הציוני):>
אני לא יוצאת שהוא מדבר. 

<יהודה גליק (הליכוד):>
בושה וחרפה, בושה וחרפה. 

<ישראל אייכלר (יהדות התורה):>
היא אמרה לצאת שאתה מדבר. 

<יעל כהן-פארן (המחנה הציוני):>
אני רק אמרתי שאני יוצאת. 

<תמר זנדברג (מרצ):>
רק לציין שהוא רב. 

<היו"ר דוד אמסלם:>
אמרתי גלעד קריב. 

<גלעד קריב:>
זה בסדר גמור, כך אמי כנתה אותי בלידתי. 

אנחנו רק נציין שבפני ועדת האתיקה של הכנסת מונחת תלונה על הפרקטיקה המבישה הזאת שבה חברי כנסת מניחים הצעת חוק. הצעת החוק ביודעין פוגעת בציבור ישראלי מסוים. כשנציגי הציבור, אותו ציבור נפגע, באים לכנסת כדי להשמיע את קולם, לקבל את יומם, כי בסופו של דבר ההצעה מכוונת נגדם, חברי הכנסת שמציעים את הצעת החוק לא נשארים בתוך הוועדה על-מנת להאזין לתלונת הציבור שבו הם מבקשים לפגוע. 
לעניינו של החוק. כבר אמרנו בדיון הקודם ולא ארחיב בנושא, שהחוק הזה מיותר ומביש. מביש זה ברור מדוע, כי כנסת ישראל מתכוונת, או הקואליציה מתכוונת להתיר בחוק למועצות דתיות – הבוקר שמענו שגם לרשויות מקומיות - - - 

<מנחם אליעזר מוזס (יהדות התורה):>
בוקר טוב. 

<עליזה לביא (יש עתיד):>
אתה צדיק, פשוט צדיק. 

<גלעד קריב:>
זה כמעט "בפני עיוור לא תשים מכשול". מחר כותרת ביתד נאמן. 

<עליזה לביא (יש עתיד):>
אתה יודע מה, אתה צודק. החברים שלך - - - 

<מנחם אליעזר מוזס (יהדות התורה):>
אם תיתנו לי את הרשות הדיבור אז תראו את הצדקות שלי. 

<גלעד קריב:>
הקואליציה הולכת לקדם כאן חוק שהולך להכניס לספר החוקים הישראלי חוק שהוא במפורש עוקף בג"צ. זה חוק שמתיר אפליה. אם עד הבוקר חשבנו שהאפליה הזאת תהיה נחלתן של המועצות הדתיות, היום אנחנו מתבשרים שרוצים שהאפליה הזאת גם תבוצע על-ידי רשויות מוניציפליות. 
מעבר לעובדה שהחוק מביש, הוא פשוט חוק מיותר. 10 שנים אנחנו ניסינו לשכנע את המשרד לשירותי דת ואת משרד המשפטים לאמץ את הפתרונות הפרגמטיים שעכשיו המדינה רוצה ליישם. אם המדינה היתה מיישמת את הפתרונות הפרגמטיים האלה במשך 10 שנים, לא היתה פסיקת בג"צ ולא היה צריך חוק. 

אם המדינה מוכנה היום לאמץ את הפתרונות הפרגמטיים, אז בשביל מה חוק? תיישמו את הפתרונות הפרגמטיים ואל תחתימו את ספר החוקים של מדינת ישראל בחוק המביש הזה. 

אני לא מצליח להבין איך נציגי משרד המשפטים, במקום לומר כאן באומץ שאם רוצים שהחלטת בג"צ לא תיושם כלשונה, בואו נקים את המקוואות ולא צריך חקיקה. הם נותנים את ידם לחוקק את החוק המביש הזה.
את אותה תמיהה אני מעלה לגבי חברת הכנסת עזריה שלצערי יצאה. לא רק בגלל שסיעתה התחייבה להגן על בית המשפט העליון ופסיקותיו אלא כיוון שכל מי שעיניו בראשו יודע שהחוק הזה יתחיל עם גרים רפורמים וקונסרבטיבים, אבל נקבע כאן תקדים שתוך שנה או שנתיים יוביל לחקיקה שפוגעת בזכויות כל הנשים שמבקשות לטבול מידי חודש וחודש במקוואות. 
כבר למדה הציונות הדתית, שבסופו של דבר, מה שעושים לרפורמים ולקונסרבטיבים, הממסד החרדי הכוחני עושה לאנשי הציונות הדתית. העובדה שרחל עזריה הולכת להצביע בעד החוק הזה, היא כתם ובושה לסיעת כולנו ולשולחיה מקרב הציונות הדתית. טוב שהזכירה חברת הכנסת לביא, שיש היום פסיקת בג"צ שמחייבת את המדינה להכיר במתגיירים אורתודוכסים שהתגיירו מחוץ למערך הממלכתי. איפה בדיוק הם יטבלו?

אני מודיע כאן שאנחנו נסכים לקבל אותם במקוואות הרפורמיות והקונסרבטיביות שעוד לא נבנו. 

משפט אחרון. מייד ודאי ידבר כאן נציג הסוכנות אבל אני מבקש לומר את הדברים שעלו בשיחה ביני לבין יושב ראש הסוכנות היהודית נתן שרנסקי. יושב ראש הסוכנות היהודית חזר באוזני רק לפני יומיים על הדבר שהיה ברור לכל מי שהשתתף בפגישה של ראשי התנועות, הפדרציות היהודיות בצפון אמריקה והסוכנות עם ראש הממשלה. אם יש פתרונות פרגמטיים, לא צריך חוק. 

העמדה של יושב ראש הסוכנות היהודית היא, שהסוכנות היהודית מוכנה לסייע לממשלת ישראל בהקמת מקוואות במימון ציבורי ובמימון ממשלתי, אבל אז אין חוק. אי-אפשר גם לבנות באמצעות הסוכנות וגם לחוקק חוק שמפלה את היהודים הרפורמים והקונסרבטיבים שהם רוב אנשיה של הסוכנות היהודית ברחבי העולם. 

אם באמת כל-כך בטוח חבר הכנסת ביטן שאפשר להקים מקוואות תוך חודשיים – אני חושב שהפרוצדורה של הוצאת אישורים ברשויות המקומיות, שינויי תכניות בניין של הקהילות שלנו, בחיים זה לא ייקח תשעה חודשים. אבל אם משוכנע יושב ראש הקואליציה שזה יהיה כל-כך מהר, אז בבקשה. השארתם את זה בקריאה ראשונה? תשאירו את החוק תלוי ועומד בפני הוועדה. לכו תבנו את המקוואות לרפורמים ולקונסרבטיבים ואחרי שנגזור ביחד עם יו"ר הקואליציה את הסרט האדום, אז תעבירו את החוק בקריאה שנייה ושלישית אם תחשבו שהוא עדיין חשוב. 
<יזהר הס:>
ראשית אני רוצה לומר משהו לגבי דברי ההסבר הריקים מתוכן של החוק הזה. אני זוכר היטב את דברי ההסבר שעמדו בפנינו כאשר התכנסנו כאן בדיון הקודם והם היו אחרים לגמרי. כאשר חבר הכנסת גפני השיח על פי תומו וכתב את אשר על ליבו, הם אמרו בדיוק את העניין, חוק עוקף בג"צ, על זה מדובר. 
כאן באיזה ספין, באמת מוזר, באמת חסר תוקף, בטח לא חוקתי, עומד לפנינו נייר כחול שאין בו כלום בדברי ההסבר וכל כולו לשמש את בג"צ ולהניח למשרד המשפטים לטעון שהכול בסדר. 

זאת תהיה הפעם הראשונה שבספר החוקים של מדינת ישראל יהיה חוק שיפלה יהודים רפורמים וקונסרבטיבים ויהפוך אותם לאזרחים סוג ב'. לא היה כזה קודם. אנחנו כבר רגילים לפרקטיקה, זה נכון, אבל הפעם בספר החוקים. זאת בשעה שמדינת ישראל נאבקת על הלגיטימציה שלה. אז מה בעצם עשינו? הפכנו את מדינת ישראל למדינה שאיננה מדינת הלאום של העם היהודי? זה פוסט ציונות. 
הייתי בדיון הקודם. בשלהי הדיון הקודם אמרת משפט נהדר: אני כבר מכרתי את הדירה של חמותי, אתה זוכר? זה היה בדיוק הקודם. 

אני הרי יודע איך הדברים עובדים, אז גם אני כבר מכרתי את העניין של חמותי. כבר בניתי בית עם חמותי ואני יודע שתשעה חודשים זה אפילו לא הוועדה המקומית, בטח לא הוועדה המחוזית. תשעה חודשים להליך שלם של בנייה בארבעה מקומות בארץ והכול להספיק? אין דבר כזה, זה ספין.
<היו"ר דוד אמסלם:>
אני רוצה להסביר לך למה בכלל התכוונתי במשפט הקודם. התכוונתי שכבר אין לי כבר כסף להביא מהבית. 

<יזהר הס:>
אז קל וחומר. 

אגב, בעניין הזה אני רוצה להחמיא לחבר הכנסת גפני. לא נעים לו להגיד, אבל בשם ובמלכות הוא הסכים לכספי מדינה שיעברו מהמדינה לסוכנות היהודית כדי לבנות מקוואות. לא נעים לו מול הבוחרים שלו, אז הוא לא יגיד את זה. אז אולי "בפלס" יכתבו את זה או ב"מבשר". 
<היו"ר דוד אמסלם:>
משרד המשפטים, הייתי רוצה לשמוע מה עמדתכם לגבי השינוי שחבר הכנסת גפני רוצה להכניס בסוגיה של הרשויות המקומיות. 
<איגי פז:>
אנחנו חושבים שאין מקום להוסיף רשות מקומית מהטעם שרשות מקומית, בהקשר של מתן שירותי דת, היא לא מוזכרת בכלל בחוק. מאיפה בכלל אתה מכניס רשות מקומית לחוק הזה? אם רוצים לדבר על פקודת העיריות זה תיקון אחר ונפרד ואנחנו גם חוששים מהשלכות רוחב שתיקון כזה יכול לייצר בנושאים אחרים של שירותי דת. 
היו כמה שדיברו בשם היועץ המשפטי לממשלה לגבי החוק. אנחנו אמרנו את עמדתנו לגבי הצעת החוק. ככל שיהיה פתרון פרקטי לטבילת מתגיירי התנועות, אז ההצעה הזאת יכולה לעמוד. מכלל הן אפשר גם לשמוע את הלאו. 
<יהודה גליק (הליכוד):>
אני רוצה שתתייחס - - - 

<היו"ר דוד אמסלם:>
לא. חזרת? תשב בשקט. 

<יהודה גליק (הליכוד):>
· - - 
<היו"ר דוד אמסלם:>
לא, אני אוציא אותך עוד פעם ולא אתן לך לחזור. אתה קיבלת את זכות הדיבור, נגמר. 

<תמר זנדברג (מרצ):>
גפני, איך ידעת מתי לחזור? היה לך גוי של שבת שאמר לך מתי יהודים כשרים מדברים?

<היו"ר דוד אמסלם:>
תמר, מספיק. 

<איגי פז:>
סעיף התחילה נועד בדיוק בשביל זה. גם למיטב ידיעתנו ולפי בירורים שעשינו, משרד ראש הממשלה אכן מקדם את הפתרון המעשי בימים אלה. 
חשוב להדגיש גם כי החוק הזה הוא אדיש לזהות הגוף הפרטי, מהבחינה הזאת שהחוק יוצר הבחנה בין המדינה ורשות מרשויותיה לבין גופים פרטיים. החוק הזה לא יוצר הבחנה בין גוף פרטי א' לגוף פרטי ב'. מבחינה זאת, עמותה חרדית היא אותו דבר ביחס לכל גוף פרטי אחר ואין פה אפליה. 
<תמר זנדברג (מרצ):>
מותר להפלות בין המשתמשים בשירות של - -- - 

<איגי פז:>
כשיש חלופה מעשית, אז ההצעה הזאת יכולה לעמוד. 

<היו"ר דוד אמסלם:>
תמר, אין שאלות, נגמר. 

חברת הכנסת עזרה דקה ואני רוצה להתקדם. 

<רחל עזריה (כולנו):>
אני הייתי בדיון על הביקורת על הפרקליטות בחדר הסמוך בוועדת חוקה. חזרתי כי שמעתי שמהתנועה הרפורמית יש הערות לגבי מידת המחויבות שלי ליהדות הליברלית. 
אז תקשיבו ותקשיבו טוב. כשאתם מגישים בג"צ שפוגע באופן חד משמעי במפעל כשרות של היהדות הליברלית והורס באופן - - - 

<תמר זנדברג (מרצ):>
באמת. 
<רחל עזריה (כולנו):>
אני מדברת. 

<תמר זנדברג (מרצ):>
זה לא קשור לדיון. 

<היו"ר דוד אמסלם:>
אני לא רוצה להוציא אתכם. אני יכול לקיים את ההצבעה בלי שאתם פה. אני נותן כאן את זכות הדיבור. אני משתדל שכל דובר יכבדו אותו ולא יפריעו לו גם אם מתנגדים. גם אם את מתנגדת, זנדברג, לא יכול להיות שכל פעם את מתפרצת איך שאת רוצה. תני לו לדבר ואני רוצה להתקדם. 
<תמר זנדברג (מרצ):>
יש גם קריאות ביניים. 

<היו"ר דוד אמסלם:>
לא. לא אצלי. 

<תמר זנדברג (מרצ):>
היא מודיעה פה שהיא נוקמת בציבור - - - 

<רחל עזריה (כולנו):>
אל תכניסי לי מילים לפה. תני לי אדבר ואני אדבר. 

<היו"ר דוד אמסלם:>
חברת הכנסת זנדברג, אני מכבד אותך ולא רוצה להוציא אותך. תלכו אחרי זה ותתלוננו. 
<תמר זנדברג (מרצ):>
תעשה מה שאתה מבין. 

<היו"ר דוד אמסלם:>
אם מתאים לך שאני אוציא אותך - - - 

<תמר זנדברג (מרצ):>
אני רוצה לשבת ולומר את דבריי. 

<היו"ר דוד אמסלם:>
את קיבלת רשות דיבור. 

<תמר זנדברג (מרצ):>
נאמרו כאן דברים - - - 

<היו"ר דוד אמסלם:>
לא, לא אצלי. את רוצה, אני אוציא אותך איך שאת מגיעה לכאן מכל הישיבות. לא אצלי. את מכירה את הכללים. 
<תמר זנדברג (מרצ):>
תעשה מה שאתה מבין. 

<היו"ר דוד אמסלם:>
עוד הערה כזאת אני מוציא אותך. 
<רחל עזריה (כולנו):>
אם אתם רוצים לעבוד בשיתוף פעולה ואם אתם רוצים שלא רק התנועות הרפורמות, אלא שאנחנו נדע, כלל היהדות, לעבוד ביחד כדי לייצר הסכמים והסכמות שכולם יכולים לחיות איתם, בבקשה. אבל כשאתם עובדים כל פעם באופן עצמאי ומלבים את השנאה עם החרדים, כי לשניכם זה מאוד נוח. אתם שני קצוות שיודעים לעבוד אחד מול השני - - - 
<תמר זנדברג (מרצ):>
את חצופה. בושה וחרפה. 
<רחל עזריה (כולנו):>
· - - 

<היו"ר דוד אמסלם:>
תמר, קיבלת את מה שרצית, אני מבקש שתצאי החוצה. 

(חברת הכנסת תמר זנדברג יוצאת מאולם הוועדה). 
<תמר זנדברג (מרצ):>
תתביישי לך, את נוקמת בציבור. 
<רחל עזריה (כולנו):>
· - - 
<עליזה לביא (יש עתיד):>
את מבזה את כל מה שעשית עד היום. 

<היו"ר דוד אמסלם:>
אני מבקש להוציא את עליזה. 

<עליזה לביא (יש עתיד):>
למה להוציא אותי?

<היו"ר דוד אמסלם:>
כי את הפרעת. 

<עליזה לביא (יש עתיד):>
היא לא הפריעה לי? כשאני דיברתי כמה פעמים היא דיברה?

<היו"ר דוד אמסלם:>
עליזה, ככה החלטתי. 
<עליזה לביא (יש עתיד):>
לא קראת לי פעם אחת לסדר, למה אתה מוציא אותי?

<היו"ר דוד אמסלם:>
ככה, החלטתי. עליזה, החוצה. 

<עליזה לביא (יש עתיד):>
את מכשירה את השרץ הזה. אם היא לא היתה מדברת ככה -  בושה וחרפה, תתביישי לך. 
(חברת הכנסת עליזה לביא יוצאת מאולם הוועדה). 
<רחל עזריה (כולנו):>
אני מציעה שאנחנו נדע לעבוד בשיתוף פעולה. אני חושבת שככה אנחנו נוכל לייצר יחסי דת ומדינה טובים יותר. אבל בשביל זה אתם צריכים לקבל החלטה שמה שמעניין אתכם זה לייצר יחסי דת ומדינה טובים יותר ולא כל פעם לבוא ולחפש את הפינה שבה אפשר לתקוף. 

מה שאתם עושים עכשיו לאורך התהליך הזה כבר כמה זמן, זה בעצם רק מחפשים דרך ללבות שנאה מול החרדים, שזאת חכמה מאוד קטנה וזה מאוד קל לייצר את זה. השאלה הגדולה היא, האם אתם רוצים? זאת השאלה. 
כשאתה תוקף אותי כשאני לא נמצאת ואני הולכת לדיון אחר, אז אני אחזור ואני אענה. וכשאתם הולכים ועושים מפעל בבג"צ של כשרות אלטרנטיבית, אז אל תצפו אחר-כך לתמיכה. 

<היו"ר דוד אמסלם:>
תודה רבה. 

מיכל, רצית לומר משפט?

<מיכל בירן (המחנה הציוני):>
רחל, אני מודה שאני לא יודעת על מה אתם רבים אבל הנימה שלך – אי-אפשר לדבר על שיתוף פעולה בנימה כזאת, זה לא הולך ביחד. 
<רחל עזריה (כולנו):>
בסדר. אני אשמח לספר לך על מה זה היה. 

<יהודה גליק (הליכוד):>
רוצים להצביע פה על חוק. משרד המשפטים נשאל שאלה והוא לא השיב עליה. רציתי לבקש שישיב עליה וקראת אותי לסדר. 

אני חוזר עוד פעם. יש בו משפט שבו כתוב: "מועצה דתית רשאית שלא להתקשר בהסכם לשם שימוש במקווה טהרה". אין פה שום הסברה. זאת אומרת, מועצה דתית רשאית להפלות, זה מה שכתוב פה. שאלתי האם המשפט הזה הוא משפט שהולך עם החוק? כתוב פה רשאית. כלומר, ראש המועצה יגיד לך: אתה ג'ינג'י, לא אוהב אותך, לא מתקשר איתך. האם משפט כזה הוא חוקי? זאת היתה השאלה שנשאלתם ועליה לא קיבלתי תשובה. 
<היו"ר דוד אמסלם:>
הבנתי. השאלה הזאת עלתה בדיון הראשון ולא היית פה. 

<יהודה גליק (הליכוד):>
הייתי בכל הדיונים והשתתפתי בכל הוועדות. 

<היו"ר דוד אמסלם:>
אני מסביר לך שזה היה. גם היום איחרת. 

בבקשה, תענה לו. 

<איגי פז:>
מועצה דתית היא רשות מנהלית וככזאת היא כפופה למשפט המנהלי.  זאת אומרת, שאם היא מתקשרת בהסכם עם אדם א', היא חייבת להתקשר בהסכם גם עם עמותה ב'. אין בהצעת החוק שום מתן אפשרות ולגיטימציה למועצה דתית להפלות. זה לא שאם עכשיו אנחנו כותבים "מועצה דתית רשאית" זה אומר שמועצה דתית מתנתקת מכל כללי המשפט המנהלי ועדיין חלים עליה כל החובות וכל האחראויות של שוויון. 
<היו"ר דוד אמסלם:>
יאיר שלג, בבקשה. 

<יאיר שלג:>
היושב ראש ביקש הסתייגויות אז אני רוצה לתמצת ולומר שההסתייגות היא מכל הצעת התיקון. אנחנו מתנגדים לה ומעוניינים להסיר אותה מסדר היום. 

<היו"ר דוד אמסלם:>
מי שיכול להגיש הסתייגויות זה רק חברי כנסת. 
<יאיר שלג:>
ההסתייגות היא בהקשר הציבורי. החוק מסתיר תחת ניסוח מנהלי, שהוא טוב יותר מהניסוח הקודם, אפליה פסולה של אזרחי ישראל, פגיעה בזהותה של ישראל כמדינת הלאום של כלל בני העם היהודי. 

הייתי גם אומר איזו עמדה מגוחכת מבחינה דתית כי האם באמת נעמיד פקחים על קיום מצוות כמו נטילת ידיים? איך אנשים ייטלו ידיים או איך אנשים ישמרו על תנאי הכשרות?

היציאה של חברי הכנסת החרדים מהאולם בזמן הדברים של נציגי התנועה הרפורמית והקונסרבטיבית מוכיחה מיני וביי שמטרת החוק היחידה היא פגיעה בתנועות הלא אורתודוכסיות וככזאת היא צריכה להיות פסולה. 
<היו"ר דוד אמסלם:>
חבר הכנסת מוזס. 

<מנחם אליעזר מוזס (יהדות התורה):>
מה ההבדל בין אחד שאין לו כסף, רעב, אין לו מה לאכול? מצווה לתמוך בו, להשיג לו את הכסף, לתת לו למחייתו. 

מה ההבדל בין אחד שמזייף כספים? מה עושים אז? זייפן איפה מקומו, אתם יודעים? 

זה בדיוק ההבדל בין היהדות שמאמינה בתורה מסיני ונמשכת כבר 3,000 שנה לבין אלה שהם מזייפי היהדות. אלה שלפני 100 שנה כבר הוציאו את ציון וירושלים מהסידורים שלהם. 

עכשיו אני בא לחיים הפרקטיים. היעלה על הדעת שיבוא רופא ויבקש ממשרד הבריאות שהוא רוצה לרפא בדרך שהוא מבין במתקן ממשלתי. יתנו לו את זה? על אחת כמה וכמה יבוא רופא שהוא בכלל לא רופא אלא בא ומתחזה כרופא. הוא יקבל מבנה? אלה מתחזים - - - 
<מיכל בירן (המחנה הציוני):>
כולנו מתחזים ליהודים?

<מנחם אליעזר מוזס (יהדות התורה):>
אולי תיתנו לי לדבר?
מי שבא שמתחזה, או לקחת כמה ליצנים – אני מציע לכל בעלי הסמרטפון שיפתחו ב- "bark-mitzvah" ותיראו במה עסוקים הרבנים שלהם בארצות הברית. אדוני היושב ראש, כבר ראית פעם בר מצווה לכלבים?
<מיכל בירן (המחנה הציוני):>
אז אתה אמר שזאת מטרת החוק, לקבל - - - 
<היו"ר דוד אמסלם:>
מיכל, זה לא הגיוני מה שאת עושה כאן. 

<יעל כהן-פארן (המחנה הציוני):>
זאת בדיוק הסתה. 

<היו"ר דוד אמסלם:>
אין קריאות ביניים. 

<יעל כהן-פארן (המחנה הציוני):>
· - - 
<היו"ר דוד אמסלם:>
גם את רוצה לצאת בגלל שיש פה טלוויזיה? אל תפריעי. 

<יעל כהן-פארן (המחנה הציוני):>
לא, ממש לא. יש פה חוברת שלמה של הסתה - - - 

<היו"ר דוד אמסלם:>
אני קורא לך לסדר פעם ראשונה. 

מוזס עוד משפט, אני רוצה לעבור להצבעות. 

<מנחם אליעזר מוזס (יהדות התורה):>
הם לא יכולים לבוא ולבקש מעובדי המועצה הדתית לעשות כפי שהם מבינים. לא זאת הדרך ולשם כך בא תיקון החוק. תחזקנה ידיהם של אלה שמתקנים את החוק וגם אני ביניהם. 
<מיכל בירן (המחנה הציוני):>
יצא המרצע מן השק. 

<מנחם אליעזר מוזס (יהדות התורה):>
אל תשכחו לפתוח סמרטפונים. 

<משה גפני (יהדות התורה):>
אני מבקש להוסיף הסתייגות ואני מסכים שהחברים יצביעו נגדה. נציג משרד המשפטים, אנחנו אמרנו בקריאה הראשונה, וזה דבר טכני שאין לו שום משמעות מעבר לעניין שבמקומות שבו אין מועצה דתית, הרשות המקומית או המועצה האזורית היא מפעילה את המקווה. לא יכול להיות שהחוק יחול רק במקרה שיש מועצה דתית ולא יחול במקום שאין מועצה דתית. 
אני לחלוטין לא מבין את דבריו של נציג משרד המשפטים. הוא אומר שיש לזה השלכת רוחב. אין לזה שום השלכה. אבל אני לא רוצה לעכב את ההצבעה על החוק. 

אני מבקש להגיש הסתייגות בשם כל החברים, שיהיה כתוב מועצה דתית, או במקום שבו הרשות המקומית היא זאת שמפעילה את המקווה. זה בשם כל החברים. אני אשאל אותם לפני שזה יעלה להצבעה. פה יצביעו נגד. ההסתייגות תיפול והיא תעלה למליאה. עד המליאה אני אדבר עם היועץ המשפטי לממשלה. אני חושב שהתיקון הוא תיקון מחויב כי יש מקומות שאין בהם מועצה דתית. זה לא משנה את החוק בשום דבר. אני לא יודע למה נציג משרד המשפטים מתעקש על העניין הזה. 
<יהודה גליק (הליכוד):>
נציג הסוכנות לא דיבר. 

<היו"ר דוד אמסלם:>
גליק, בוא תחליף אותי, תגיד לי מה לעשות. 
<יהודה גליק (הליכוד):>
אבל יש פה התחייבות. 

<היו"ר דוד אמסלם:>
גליק, אתה שומע מה אני אומר? אני לא רוצה לשמוע אותך. 

<יהודה גליק (הליכוד):>
חבל. 

<היו"ר דוד אמסלם:>
אתה מנהל פה את הדיון, אני מבין. 

<יהודה גליק (הליכוד):>
לא, אבל אני שואל. 

<היו"ר דוד אמסלם:>
אתה לא שואל מתי שאתה רוצה. 

<יהודה גליק (הליכוד):>
מתחייבים בשם גוף והגוף לא מדבר. 

<היו"ר דוד אמסלם:>
אני מבקש להוציא אותו החוצה. 

<יהודה גליק (הליכוד):>
אני רוצה לשמוע את דבריו של נציג הסוכנות. 

<היו"ר דוד אמסלם:>
אתה חושב שמותר לך הכול. 

<יהודה גליק (הליכוד):>
מתחייבים בשם גוף והגוף נמצא פה אז שיגיד אם הוא מתחייב או לא מתחייב. 

<היו"ר דוד אמסלם:>
אני מחליט את מי אנחנו שומעים פה, בסדר?

(חבר הכנסת יהודה גליק יוצא מאולם הוועדה). 

<היו"ר דוד אמסלם:>
אני רוצה להקריא מי מהחברים יכול להצביע בהצבעה הזאת:
<לאה קריכלי:>
חבר הכנסת שיכולים להצביע הם: דוד אמסלם, נאוה בוקר, עליזה לביא, אכרם חסון, בצלאל סמוטריץ, יואב בן צור, יעקב אשר, תמר זנדברג, יעל פראן וחברת הכנסת מיכל בירן. 

<היו"ר דוד אמסלם:>
אנחנו נתחיל בהצבעה על ההסתייגויות. 
<עליזה לביא (יש עתיד):>
מה אם התשובות שביקשתי? 

<היו"ר דוד אמסלם:>
אחרי זה. 

<עליזה לביא (יש עתיד):>
אחרי ההצבעה? למה?

<היו"ר דוד אמסלם:>
בגלל שאין לי זמן עכשיו. 

<עליזה לביא (יש עתיד):>
שאלתי אם הם יוכלו להגן על זה?

<היו"ר דוד אמסלם:>
הוא כבר נתן תשובה. 

אני מבקש להתחיל להקריא את ההסתייגויות. 

אנחנו מצביעים על ההסתייגות של חבר הכנסת גפני. 

<יהודה גליק (הליכוד):>
· - - 
<היו"ר דוד אמסלם:>
אני אישרתי לך להיכנס? אין לו זכות הצבעה. 

<יהודה גליק (הליכוד):>
אני ממלא מקום קבוע בוועדה שלך, תכיר. 

<היו"ר דוד אמסלם:>
מאה אחוז, שב. 

מצביעים על ההסתייגות של גפני. מי בעד?
<יהודה גליק (הליכוד):>
נציג הסוכנות דיבר?

<רוני טיסר:>
ההסתייגות היא שאחרי המילים  "מועצה דתית" יבוא " או רשות מקומית". 
<היו"ר דוד אמסלם:>
מי בעד ההסתייגות?
הצבעה

בעד – 1

נגד – רוב

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא מתקבלת. 

<רוני טיסר:>
ההסתייגות של חברת הכנסת עליזה לביא להוסיף סעיף הקובע "האמור בסעיף קטן ב' לא יחול על אדם שמשלם אגרה בעבור שירותי הטבילה". 

<היו"ר דוד אמסלם:>
עליזה, את רוצה שנצביע על כל המכלול של ההסתייגויות שלך או אחד אחד?

<עליזה לביא (יש עתיד):>
על כל הסתייגות. 

<היו"ר דוד אמסלם:>
מי בעד ההסתייגות של עליזה לביא? 

הצבעה

בעד – 4

נגד – 8

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

<רוני טיסר:>
להוסיף בסעיף קטן ב', לאחר המילים "רשאית שלא להתקשר בהסכם לשם שימוש במקווה טהרה" את המילים "שלא במסגרת שעות הפעילות הרגילות"

<היו"ר דוד אמסלם:>
מי בעד ההסתייגות? מי נגד?

הצבעה

בעד – 4

נגד – 9
נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא התקבלה. 

<רוני טיסר:>
להוסיף סעיף קטן ג' "טבילה במקווה טהרה לא תותנה בביצוע בדיקות ומתן מענה לשאלות או כל דרישה אחרת שעלולה לפגוע בצנעת חייה האישיים של הטובלת". 
<היו"ר דוד אמסלם:>
מי בעד ההסתייגות? מי נגד?

הצבעה

בעד – 4

נגד – 9

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

<רוני טיסר:>
להוסיף סעיף נוסף: "השר ימנה עובדת מעובדות משרדו למתן מענה וטיפול בפניות של נשים על שימוש במקווה טהרה". 

<היו"ר דוד אמסלם:>
מי בעד ההסתייגות? מי נגד?
הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

<רוני טיסר:>
הסתייגות חמישית. במקום סעיף קטן ב' יבוא סעיף חלופי: "התקשרה מועצה דתית בהסכם עם המדינה או עם רשות מרשויותיה לשם שימוש במקווה טהרה, רשאית המועצה הדתית שלא להתקשר בהסכם בעל אופי דומה".
<היו"ר דוד אמסלם:>
מי בעד ההסתייגות? מי נגד?
הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 
<רוני טיסר:>
אנחנו עוברים להסתייגויות של המחנה הציוני וסיעת מרצ. 

<היו"ר דוד אמסלם:>
אתם רוצים להצביע  על כולם יחד או להקריא אחד אחד?
<יעל כהן-פארן (המחנה הציוני):>
להקריא. 
<רוני טיסר:>
סעיף 2: "החוק ייכנס לתוקפו לאחר שהשר יכריז באישור ועדת הפנים והגנת הסביבה כי הוקמו מקוואות לשימוש כלל הקהילות היהודיות". 

<היו"ר דוד אמסלם:>
מי בעד ההסתייגות? מי נגד?

הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

<רוני טיסר:>
לחלופין, "החוק ייכנס לתוקפו בכל רשות מקומית לאחר אישור ועדת הפנים והגנת הסביבה כי באותה רשות הוקמו מקוואות טהרה לשביעות רצונם של כלל תושביה". 
<היו"ר דוד אמסלם:>
מי בעד ההסתייגות? מי נגד?

הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

<רוני טיסר:>
לסעיף קטן ב', לאחר המילים "דתית" תבוא המילה "אינה" ולאחר המילה "טהרה" להוריד את המילה "אף". 
<היו"ר דוד אמסלם:>
מי בעד ההסתייגות? מי נגד?

הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

<רוני טיסר:>
להוסיף סעיף קטן ג', "מועצה דתית תסדיר מקוואות טהרה לשימוש הקהילות הדתיות השונות הפועלות ברשות המקומית בה היא פועלת". 
<היו"ר דוד אמסלם:>
מי בעד ההסתייגות? מי נגד?

הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא התקבלה. 

<רוני טיסר:>
הסתייגות של חבר הכנסת יהודה גליק שמבקש כי תחילתו של החוק תהיה מייד למחרת יום הקמת המקוואות. 
<היו"ר דוד אמסלם:>
מי בעד ההסתייגות? מי מנגד?

הצבעה

בעד – 4

נגד – 78

נמנעים – אין

ההסתייגות לא נתקבלה.

<היו"ר דוד אמסלם:>
ההסתייגות לא נתקבלה. 

עכשיו נצביע על החוק. 

תקריאי את החוק. 
<רוני טיסר:>
"הצעת חוק שירותי הדת היהודיים (תיקון מס'...), התשע"ו-2016. 
הוספת סעיף 14ד

1.
בחוק שירותי הדת היהודיים (נוסח משולב), התשל"ה-1971, לפני סעיף 15 יבוא:

הסדרת השימוש במקווה טהרה

14ד.

א.
בסעיף זה, "מקווה טהרה" – מקום מקורה בהחזקת מועצה דתית שמיועד לטבילה לצורכי טהרה או גיור.

ב.
מועצה דתית רשאית שלא להתקשר בהסכם לשם שימוש במקווה טהרה, אף אם התקשרה בהסכם כאמור עם המדינה או עם רשות מרשויותיה". 
2.
תחילתו של חוק זה תשעה חודשים מיום פרסומו."

<היו"ר דוד אמסלם:>
תודה רבה. 

אנחנו מצביעים על החוק כפי שהוקרא עכשיו. 
מי בעד החוק? מי נגד?

הצבעה

בעד – 8

נגד – 4

נמנעים – אין

חוק שירותי הדת היהודיים (תיקון מס' 21) (הסדרת השימוש במקווה טהרה), התשע"ו-2016 נתקבל לקריאה השנייה ולקריאה השלישית.
.

<היו"ר דוד אמסלם:>
החוק עבר. תודה רבה לכולם.

<הישיבה ננעלה בשעה 11:00.>

